DOI: 10.14457/tu.the.2022.1071
title: ผลกระทบของแรงงานต่างด้าวต่อการบริหารจัดการพื้นที่: กรณีศึกษาจังหวัดสมุทรสาคร

description: การศึกษาครั้งนี้มีวัตถุประสงค์ (1) เพื่อศึกษาผลกระทบของการจ้างแรงงานต่างด้าวในด้านสังคม ด้านเศรษฐกิจ และด้านสาธารณสุข ในพื้นที่จังหวัดสมุทรสาคร (2) เพื่อศึกษาปัญหาและอุปสรรคในการจัดการแรงงานต่างด้าว ในพื้นที่ จังหวัดสมุทรสาคร (3) เพื่อเสนอแนวทางในการแก้ปัญหาการบริหารจัดการแรงงานต่างด้าวในพื้นที่ จังหวัดสมุทรสาคร เป็นการวิจัยเชิงคุณภาพ ประกอบด้วยการศึกษาเอกสารงานวิจัย วิทยานิพนธ์ วารสาร สื่อสิ่งพิมพ์อิเล็กทรอนิกส์ พระราชบัญญัติที่เกี่ยวข้อง เพื่อนำข้อมูลมาวิเคราะห์ ร่วมกับการลงพื้นที่สัมภาษณ์เจาะลึก กลุ่มตัวอย่างที่เกี่ยวข้อง เช่น ข้าราชการ พนักงานราชการ ขององค์กรที่เกี่ยวข้องกับประเด็นที่ศึกษา แรงงานต่างด้าว ผู้ประกอบการ และสังเกตการณ์ สิ่งแวดล้อมในพื้นที่ ผลการศึกษา พบว่า ผลกระทบของการจ้างแรงงานด่างด้าวในพื้นที่จังหวัดสมุทรสาคร จะแบ่งเป็นผลกระทบ 3 ด้านหลัก ๆ คือ ด้านสังคม ด้านเศรษฐกิจ และด้านสาธาณสุข ซึ่งผลการศึกษาในครั้งนี้ จะพบว่า ผลกระทบทางสังคมส่วนใหญ่ที่เกิดขึ้นจากแรงงานต่างด้าว คือ ปัญหาด้านอาชญากรรม ปัญหาการใช้แรงงานเด็ก ปัญหาโสเภนี และปัญหาสภาพแวดล้อม แต่ปัญหาด้านอาชญากรรมที่แรงงานต่างด้าว ส่วนใหญ่ก่อขึ้นมาจะเป็นปัญหาด้านยาเสพติด ปัญหาด้านลักขโมย และปัญหาด้านการทะเลาะวิวาท แต่จะไม่พบปัญหาที่เกี่ยวกับการทำร้ายร่างกายที่รุนแรงถึงแก่ชีวิต ส่วนด้านเศรษฐกิจ คือ การที่มีแรงต่างด้าวเข้ามาทำงานในพื้นที่จังหวัดสมุทรสาคร ส่วนใหญ่ไม่ทำให้อัตราการว่างงานของประชาชนในพื้นที่สมุทรสาครเพิ่มขึ้น และไม่ได้ทำให้ค่าจ้างของแรงงานท้องถิ่นลดต่ำ แต่ยังมีผู้ให้สัมภาษณ์บางส่วนมองว่า แรงงานต่างด้าวทำให้แรงงานไทยบางส่วนไม่มีงานทำเพราะค่าแรงที่ถูก และการไม่ต้องจ่ายสวัสดิการต่าง ๆ และผลกระทบทางด้านสาธารณสุข ได้แก่ การที่แรงงานต่างด้าวบางส่วนเป็นพาหนะนำโรคใหม่ ๆ เข้ามาในพื้นที่ อีกทั้งยังมีโรคติดต่อที่ไม่เคยเกิดในประเทศไทย ซึ่งส่งผลกระทบให้เกิดการแพร่ระบาด และบุคลากรทางด้านสาธารณสุขของไทยมีความเสี่ยงในการสัมผัสโรคติดต่อสูง และยังรวมถึงค่ารักษาพยาบาลที่ทางหน่วยงานรัฐต้องรับผิดชอบในกรณีที่แรงงานต่างด้าวไม่มีบัตรประกันสุขภาพ และไม่มีเงินเพียงพอสำหรับค่ารักษาพยาบาลส่วนการบริหารจัดการแรงงานต่างด้าว ในพื้นที่จังหวัดสมุทรสาคร จะแบ่งเป็น 6 ด้าน คือ การวางแผนการจัดองค์กร การบังคับบัญชาสั่งการ การประสานงาน และ การควบคุม โดยพบว่าในการวางแผนการดำเนินงานส่วนใหญ่จะแบ่งเป็น 2 รูปแบบหลัก ได้แก่ แผนการทำงานเกี่ยวกับแรงงานต่างด้าวรายเดือน รายปี ซึ่งส่วนใหญ่แผนการทำงานของหน่วยงานที่มีหน้าที่ ภารกิจ เกี่ยวกับแรงงานต่างด้าวที่แน่นอน และแผนการทำงานตามเหตุการณ์เฉพาะหน้า จะเป็นแผนการทำงานตามภารกิจหน่วยงาน เป็นหน้าที่ระยะสั้น การจัดการองค์กรเกี่ยวกับแรงงานต่างด้าวโดยเฉพาะ คือ สำนักงานแรงงานจังหวัดสมุทรสาคร ศูนย์ร่วมบริการช่วยเหลือแรงงานต่างด้าวจังหวัดสมุทรสาคร และสำนักงานพัฒนาสังคมและความมั่นคงของมนุษย์ จังหวัดสมุทรสาคร โดยทั้ง 3 หน่วยงาน โดยทั้ง 3 หน่วยงาน จะมีหน่อยงานย่อยเพื่อทำงานเกี่ยวกับแรงงานต่างด้าวโดยเฉพาะ ซึ่งผู้บังคับบัญชาของทุกหน่วยงานต่างให้ความสำคัญกับการทำงานเกี่ยวกับแรงงานต่างด้าว ทั้งการมีแนวทางการทำงานเกี่ยวกับแรงงานต่างด้าว การควบคุม การดูแล เพราะการจัดการแรงงานต่างด้าว ถือเป็นเรื่องที่มีความสำคัญระดับชาติ เพราะในการจัดการแต่ละอย่างจะส่งผลต่อสังคม และความมั่นคงในระดับชาติ ส่วนในการประสานงานระหว่างหน่วยงานที่ทำงานเกี่ยวข้องกับแรงงานต่างด้าวจะไม่มีปัญหาในด้านการประสานงาน เพราะทุกหน่วยงานต้องมีการทำงานร่วมกันตลอด และทำงานร่วมกันมาหลายปี จึงถือว่าตอนนี้เป็นการทำงานแบบเป็นทีมงานโดยเฉพาะ และการควบคุมแรงงานต่างด้าว ส่วนใหญ่จะเริ่มควบคุมตั้งแต่การเข้ามาของแรงงานต่างด้าวที่เข้ามาในประเทศไทย โดยหน่วยงานหลักที่ควบคุมแรงงานต่างด้าว คือ สำนักงานแรงงานจังหวัดสมุทรสาคร และสำนักงานตำรวจ จังหวัดสมุทรสาคร เนื่องจากทั้ง 2 หน่วยงานจะมีภารกิจในการดูแลควบคุมแรงงานต่างด้าวโดยเฉพาะ